**2023 жылы елордада тұрақ құны өзгермейді**

Ақылы тұрақ қызметтерінің тариф мөлшері мен есептеу әдістемесі Астана қаласы әкімдігінің қаулысымен бекітілген. Жаңа жылда төлем сомасы өзгеріссіз қалады -сағатына 100 теңге

«*Елордада ақылы тұрақ құны аумақтық аймаққа байланысты емес. ТМД елдерімен салыстырғанда, ақылы тұрақ үшін 100 теңге мөлшеріндегі тариф – ең төмен тарифтер рейтингіне кіреді. Бұл әлемдегі ең қолайлы көрсеткіштердің бірі*» - деп хабарлайды «Парковочное пространство Астаны» ЖШС баспасөз қызметі.

Ақылы автотұрақтардың нақты орналасқан жері және олардың саны әкімдік қаулысымен және мемлекеттік-жекешелік әріптестік шартымен шектелген.

Естеріңізге сала кетейік, елордада алғашқы ақылы автотұрақтар 2018 жылғы қаңтарда жұмыс істей бастады. Ақылы учаскелерді енгізу жұмыс күні ішінде бос орындар санын арттырады, бос тұрақ орнын іздеу орташа уақытын азайтады, әр тұрақ орнының айналымын арттырады.

Мүгедектер мен азаматтардың жеңілдетілген санаттары үшін көлікті қоятын орын тегін. Сондай-ақ, полиция, жедел медициналық жәрдем, өрт сөндіру қызметі сияқты шұғыл жедел қызметтердің көлік құралдары да тұраққа тегін қою құқығына ие.